Vzhľadom na cezhraničný a medzinárodný rozmer organizovanej trestnej činnosti sú na identifikáciu vysokorizikových cestujúcich, ktorí inak orgánom presadzovania práva nie sú známi, a na stanovenie prepojení medzi členmi zločineckých skupín kľúčové cestovné informácie. Spracúvanie údajov zo záznamov o cestujúcich (PNR) pomáha príslušným orgánom určiť osoby zúčastnené na trestnej činnosti spáchanej organizovanými skupinami. S cieľom zabezpečiť, aby sa využil celý potenciál tohto nástroja, bude Komisia naďalej monitorovať úplné a účinné vykonávanie smernice o záznamoch o cestujúcich a podporovať spoluprácu a výmenu údajov z PNR medzi členskými štátmi, najmä výmenou najlepších postupov, odbornou prípravou a rozvojom potrebných schopností. Vopred poskytované informácie o cestujúcich (API), teda biografické údaje o cestujúcich zhromaždené leteckými dopravcami počas odbavenia, majú rovnako vysokú hodnotu, a to aj preto, že sa dopĺňajú s údajmi zo záznamov o cestujúcich. Revíziou súčasného právneho rámca by sa umožnili rôzne zlepšenia, najmä pokiaľ ide o presnosť a úplnosť údajov. Čo je dôležitejšie, Komisia bude analyzovať potenciálne využívanie údajov API pri systematickom vyhľadávaní v údajoch Europolu na účely boja proti organizovanej trestnej činnosti a možnosť rozšírenia ich používania v prípade pohybu vo vnútri schengenského priestoru a v prípade vodných dopravcov a autokarov. V záujme dosiahnutia tohto cieľa navrhne Komisia v prvej polovici roka 2022 revíziu smernice o vopred poskytovaných informáciách o cestujúcich na základe posúdenia vplyvu, v ktorom sa tieto možnosti a ich vplyv ďalej preskúmajú.

Vyšetrovatelia pracujúci v izolácii v jednom členskom štáte často nedokážu určiť účasť organizovanej zločineckej skupiny na konkrétnom trestnom čine. Prümský rámec z roku 2008 umožňuje orgánom presadzovania práva v priebehu vyšetrovania vyhľadávať DNA a odtlačky prstov v databázach iných členských štátov na základe pozitívnej a negatívnej lustrácie prostredníctvom dvojstranných prepojení a vyhľadávať údaje o evidencii vozidiel. Hoci sa ukázalo, že Prümský rámec pomáha pri riešení mnohých trestných činov v Európe, jeho decentralizovaná povaha viedla k tomu, že mnohé dvojstranné prepojenia medzi vnútroštátnymi databázami členských štátov neboli vytvorené vzhľadom na technickú zložitosť a významné finančné a ľudské zdroje, ktoré sa s tým spájali. Navyše, môže trvať týždne alebo dokonca mesiace, kým si orgány vymenia osobné údaje spojené s pozitívnou lustráciou. Komisia v záujme zvýšenia efektívnosti vyšetrovania trestných činov a posilnenia automatickej výmeny informácií o páchateľoch navrhne modernizáciu Prümského rámca s cieľom riešiť operačné potreby orgánov presadzovania práva v súlade so základnými právami a s požiadavkami nevyhnutnosti a proporcionality a s cieľom zosúladiť ustanovenia o ochrane údajov so smernicou o presadzovaní práva. Komisia skúma možnosti v záujme zabezpečenia prepojenia medzi príslušnými databázami všetkých členských štátov a zrýchlenia výmeny informácií po pozitívnej lustrácii. Komisia takisto posudzuje potrebu výmeny ďalších kategórií údajov, ktoré majú význam z hľadiska vyšetrovania trestných činov, ako je podoba tváre, vodičské preukazy, policajné záznamy a balistika, v Prümskom rámci a pridania Europolu do tohto rámca ako nového partnera.

Schengenský informačný systém (SIS) umožnil príslušníkom v prvej línii rýchlo odhaliť a vypátrať osoby a predmety, ktoré sú súčasťou organizovanej trestnej činnosti, a prijať príslušné kroky. Informácie v tejto spoločnej databáze môžu príslušníkom pomôcť zadržať osobu, zhabať predmet alebo zistiť pohyb osôb, ktorých sa týka vyšetrovanie. Len v roku 2020 sa v rámci Schengenského informačného systému uskutočnili takmer 4 miliardy vyhľadávaní, ktoré viedli k viac než 200 000 prípadom pozitívnej lustrácie. Pri revízii rámca SIS v roku 2018 sa výrazne posilnili funkcie systému a zaviedli sa viaceré nové nástroje, čo vnútroštátnym orgánom umožňuje vkladať zápisy o osobách, pri ktorých hrozí riziko únosu alebo obchodovania s ľuďmi, alebo požiadať o zisťovaciu kontrolu podozrivého. Reformou sa takisto Europolu poskytuje prístup k zápisom v SIS a k výmene doplňujúcich informácií a zvyšuje sa účinnosť používania biometrických údajov, a to prostredníctvom zavedenia možnosti používania podoby tváre na identifikačné účely a zahrnutia profilov DNA na uľahčenie identifikácie nezvestných osôb. Vykonávanie týchto nových ustanovení napreduje plnou rýchlosťou, aby bol nový systém úplne v prevádzke do konca roka 2021. Vykonávacie akty a technická dokumentácia sú dokončené, práca na technickom vývoji SIS prebieha a vykonali sa prvé kroky, pokiaľ ide o vypracovanie príručky k SIS a činností odbornej prípravy pre používateľov SIS.

V EÚ sa zvyšuje použitie násilia zo strany páchateľov zapojených do organizovanej trestnej činnosti, ako aj hrozba násilných incidentov v dôsledku častého používania palných zbraní alebo výbušnín vo verejných priestoroch. Pružnosť organizovaných zločineckých skupín, pokiaľ ide o prispôsobenie sa zmenám prostredia, v ktorom pôsobia, a ich využitie, sa potvrdila počas pandémie COVID-19. Zločinecké skupiny využili pandémiu na rozšírenie internetovej trestnej činnosti a na podvody, a to aj v oblasti falšovaných a pozmeňovaných medicínskych produktov. Trvalo vysoký dopyt po vakcínach COVID-19 predstavuje veľké lákadlo pre páchateľov, ktorí sa usilujú zapojiť do výroby a dodávok falšovaných a pozmeňovaných vakcín alebo do podvodných režimov, ktoré sú zacielené na jednotlivcov alebo orgány verejnej moci. Vlády štátov EÚ doposiaľ odhalili pokusy o podvod alebo falošné ponuky od páchateľov, ktorí sa snažili predať viac než 1,1 miliardy dávok vakcíny za celkovú sumu viac ako 15,4 miliardy EUR. Hospodárska kríza spôsobená pandémiou zvyšuje riziká organizovanej trestnej činnosti, ako aj riziko, že organizovaná trestná činnosť sa ešte viac infiltruje do spoločnosti a hospodárstva.

Organizovaná trestná činnosť, ktorá je vzhľadom na nejasnú povahu svojich činností skrytá pred očami verejnosti, predstavuje významnú hrozbu pre európskych občanov, európske podniky a štátne inštitúcie, ako aj hospodárstvo ako celok. Ako sa zdôrazňuje v najnovšom hodnotení hrozieb závažnej a organizovanej trestnej činnosti Európskej únie (2021 EU SOCTA), organizované zločinecké skupiny sú prítomné vo všetkých členských štátoch. Pre oblasť organizovanej trestnej činnosti je typické prepojené prostredie, v ktorom je spolupráca medzi páchateľmi plynulá, systematická a zameraná na zisk. Organizované zločinecké skupiny využívajú vysoké nezákonné zisky na to, aby sa infiltrovali do legálneho hospodárstva a verejných inštitúcií, a to aj prostredníctvom korupcie, pričom narúšajú právny štát a základné práva a oslabujú právo osôb na bezpečnosť, ako aj ich dôveru v orgány verejnej moci. Príjmy z trestnej činnosti na deviatich hlavných zločineckých trhoch v Európskej únii predstavovali v roku 2019 celkom 139 miliárd EUR, čo zodpovedá 1 % hrubého domáceho produktu Únie. Ako sa zdôrazňuje v Stratégii pre bezpečnostnú úniu, opatrenia prijaté na úrovni EÚ na podporu členských štátov v boji proti organizovanej trestnej činnosti musia byť nepretržité a posilnené.

Komisia vypracuje legislatívny návrh kódexu policajnej spolupráce EÚ. Bude vychádzať z výsledkov prebiehajúcej externej štúdie a bude sa zakladať na dôkladnom procese konzultácií, pričom sa zohľadní právomoc členských štátov. Cieľom je zefektívniť a rozvinúť rôzne nástroje spolupráce v oblasti presadzovania práva vrátane príslušných právnych predpisov EÚ, usmernení Rady a osvedčených postupov členských štátov z dvojstranných a mnohostranných dohôd v rámci súvislého a moderného súboru pravidiel, ktorý sa vzťahuje aj na vyšetrovacie úkony.

V záujme riešenia potenciálnych prekážok cezhraničnej spolupráce, konkrétne v oblasti boja proti štruktúram organizovanej trestnej činnosti, navyše Komisia začala externú štúdiu s cieľom posúdiť, či je rámcové rozhodnutie Rady o organizovanom zločine z roku 2008 stále vhodné na daný účel.

Dôležitú úlohu zohráva Europol ako informačné centrum EÚ v oblasti trestnej činnosti, ktoré podporuje policajnú spoluprácu a výmenu informácií a každé štyri roky vypracúva správu o hodnotení hrozieb závažnej a organizovanej trestnej činnosti Európskej únie (EU SOCTA). Komisia s cieľom riešiť naliehavé operačné potreby, ako je spolupráca so súkromnými subjektmi alebo spracúvanie veľkých súborov údajov, v decembri 2020 navrhla posilnenie mandátu Europolu. Nové právomoci a nástroje stanovené v návrhu umožnia Europolu zintenzívniť svoju podporu v boji proti organizovanej trestnej činnosti. Európsky parlament aj Rada pracujú na svojich mandátoch pre nadchádzajúce medziinštitucionálne rokovania, ktoré sa podľa očakávaní začnú neskôr tohto roku. Komisia bude tieto rokovania uľahčovať, pričom jej cieľom bude, aby sa spoluzákonodarcom podarilo rýchlo dosiahnuť dohodu ešte do konca roka 2021.

Jedným z kľúčových nástrojov na vykonanie tejto stratégie a zintenzívnenie úsilia v boji proti štruktúram organizovanej trestnej činnosti prostredníctvom koordinovaných operácií je Európska multidisciplinárna platforma proti hrozbám trestnej činnosti (EMPACT). Platforma EMPACT od roku 2010 umožňuje členským štátom určiť prioritné hrozby v oblasti trestnej činnosti v EÚ, v prípade ktorých sa vyžaduje spoločný postup, a bojovať proti týmto hrozbám trestnej činnosti prostredníctvom štruktúrovanej spolupráce na úrovni EÚ medzi orgánmi presadzovania práva, colnými orgánmi, daňovými orgánmi, sudcami, európskymi inštitúciami a agentúrami a vo vhodnom prípade tretími krajinami, medzinárodnými organizáciami a súkromným sektorom .

Prostredníctvom platformy EMPACT členské štáty a ich partneri uskutočňujú každý rok viac než 200 spoločných operačných činností zameraných na boj proti organizovanej trestnej činnosti, pričom ide napríklad o vytváranie súboru kriminálnych spravodajských informácií o prioritách EÚ v oblasti boja proti trestnej činnosti, budovanie kapacít orgánov presadzovania práva s cieľom zamerať sa na konkrétne trestné činy, posilňovanie spolupráce s medzinárodnými partnermi, vykonávanie činností prevencie, spoločné vyšetrovania zamerané proti konkrétnym javom v rámci trestnej činnosti alebo konkrétnym zločineckým skupinám a zameranie sa na metódy týchto zločineckých skupín používané na pranie špinavých peňazí, páchanie trestných činov online alebo získavanie dokladov podvodným spôsobom. Hoci už platforma EMPACT prináša významné operačné výsledky, napríklad z hľadiska zhabaných drog alebo zadržaných páchateľov, v súčasnosti sa nevyužíva celý jej potenciál. Jej zložitosť, nedostatočná informovanosť medzi príslušníkmi v prvej línii a nedostatočné finančné prostriedky nie vždy zabezpečujú zodpovednosť a aktívne zapojenie členských štátov a vonkajších partnerov a bránia rozvoju zložitejších operácií, ktoré by výraznejšie poškodili organizované zločinecké skupiny.

Komisia bude spolu so všetkými príslušnými zainteresovanými stranami v rámci platformy EMPACT pracovať na zavedení viacerých opatrení, ktoré sa podrobne uvádzajú v pracovnom dokumente útvarov Komisie, ktorý je sprievodným dokumentom k tejto stratégii, s cieľom využiť celý potenciál platformy EMPACT a premeniť ju na skutočný hlavný nástroj EÚ v oblasti multidisciplinárnej a medziagentúrnej operačnej spolupráce v záujme boja proti organizovanej trestnej činnosti na úrovni EÚ.

Komisia takisto posúdi uskutočniteľnosť zapracovania mechanizmu EMPACT do právnych predpisov EÚ. Tým by sa platforma EMPACT stala kľúčovým nástrojom EÚ, ktorý by členské štáty a príslušné agentúry a orgány EÚ využívali na operačnú spoluprácu v boji proti organizovanej a závažnej medzinárodnej trestnej činnosti. Platforma EMPACT by sa tak stala stálym vektorom štrukturálnej spolupráce medzi európskymi a vnútroštátnymi stratégiami a opatreniami v boji proti trestnej činnosti s harmonizovanou metodikou a harmonizovaným prístupom a bola by právnym základom spoločných ad hoc partnerstiev vytváraných na základe operačných potrieb. Komisia sa bude usilovať aj o výrazné posilnenie financovania platformy EMPACT s cieľom umožniť jej rozvíjať zložitejšie operácie. Komisia spolu so všetkými príslušnými zainteresovanými stranami preskúma aj možnosť zefektívnenia súčasnej platformy EMPACT na základe štyroch modernizovaných a vylepšených pilierov, ktoré budú doplnené hlavnými zásadami boja proti organizovanej trestnej činnosti. Jej cieľom bude aj posilnenie úlohy európskych sietí a expertných skupín pri podpore činností v rámci platformy EMPACT. Komisia bude napokon spolu s Európskou službou pre vonkajšiu činnosť podporovať väčšie zapojenie tretích krajín do činností platformy EMPACT, ako aj vypracovanie metodiky platformy EMPACT mimo EÚ prispôsobenej operačným potrebám.

Orgány presadzovania práva a justičné orgány musia spolupracovať, aby mohli byť páchatelia postavení pred spravodlivosť. Účinná reakcia na organizovanú trestnú činnosť si vyžaduje ďalšie kroky na posilnenie ďalšej justičnej spolupráce. V odporúčaniach Parlamentu a záveroch Rady sa vyzýva na zlepšenie praktického fungovania európskeho zatykača. Komisia preto v nadväznosti na správu Komisie o vykonávaní európskeho zatykača presadzuje jeho správne vykonávanie a poskytne usmernenie v aktualizovanej príručke.

S cieľom predísť súbežným vyšetrovaniam páchateľov pôsobiacich vo viacerých jurisdikciách by navyše mohli byť potrebné spoločné pravidlá, ktoré členským štátom umožnia odovzdať trestné konanie do iného členského štátu, napríklad do členského štátu štátnej príslušnosti podozrivého, a to pri zohľadnení rámcového rozhodnutia o predchádzaní kolíziám právomocí. Komisia sa touto otázkou v súčasnosti ďalej zaoberá s cieľom preskúmať potrebu opatrení zo strany EÚ v tejto oblasti. Komisia sa zaoberá aj problémami, ktoré vyvstali v súvislosti so získavaním, odovzdávaním a využívaním dôkazov v cezhraničných konaniach, a možnosťami ďalšieho postupu.

Podstatná je komunikácia a výmena informácií v rámci spoločných vyšetrovacích tímov a Komisia bude preto pracovať na vyvíjaní platformy pre spoluprácu spoločných vyšetrovacích tímov a na zintenzívnení spolupráce Eurojustu s tretími krajinami. Ako sa navyše uvádza v oznámení o digitalizácii justície v EÚ, Komisia do konca roka 2021 predloží návrh, ktorým sa umožní bezpečná elektronická komunikácia a výmena informácií a dokumentov medzi súdmi, príslušnými orgánmi a vo vhodnom prípade agentúrami v oblasti spravodlivosti a vnútorných vecí. Komisia bude takisto podporovať modernizáciu systému správy vecí Eurojustu s cieľom pomôcť Eurojustu poskytovať vnútroštátnym orgánom spätnú väzbu a vytvárať súdne prepojenia medzi prebiehajúcimi vyšetrovaniami. Tým by sa Eurojustu malo umožniť účinne spolupracovať so svojimi partnermi, najmä s Europolom a Európskou prokuratúrou, a zároveň pomôcť koordinovať vyšetrovania na vnútroštátnej úrovní a predchádzať súbežným vyšetrovaniam v záujme zaistenia účinných trestných stíhaní.

1.3. Medzinárodná spolupráca

Na narušenie celosvetových zločineckých sietí a prepravných trás je potrebná spolupráca v oblasti presadzovania práva aj mimo Únie. Je podstatné zintenzívniť medzinárodnú spoluprácu, a to aj prostredníctvom činností príslušných agentúr v oblasti spravodlivosti a vnútorných vecí, najmä vo vzťahu k susedstvu a ku krajinám zapojeným do procesu rozširovania.

Je naliehavo potrebné, aby sa v Europole ďalej rozvíjali spravodajské informácie o závažnej a organizovanej trestnej činnosti a aby sa posilnila výmena informácií a vyšetrovacích akcií s tretími krajinami a regiónmi, ktoré predstavujú veľké centrá vysokorizikovej organizovanej trestnej činnosti ovplyvňujúcej členské štáty EÚ, a to aj prostredníctvom dvojstranných styčných dôstojníkov členských štátov vyslaných do týchto kritických oblastí. Komisia dostala smernice na rokovania o medzinárodných dohodách s tretími krajinami, ktorých cieľom je výmena osobných údajov s Europolom a umožnenie justičnej spolupráce s Eurojustom a bude sa usilovať dosiahnuť v týchto náročných rokovaniach pokrok.

Z hľadiska budovania transkontinentálnych sietí v oblasti presadzovania práva a trestnej justície majú ďalej význam programy a projekty EÚ v oblasti medzinárodnej spolupráce. Podpora takýchto sietí a spoločných operácií zo strany Komisie sa bude ďalej rozširovať.

Prístup EÚ k vonkajšej bezpečnosti v rámci spoločnej zahraničnej a bezpečnostnej politiky a spoločnej bezpečnostnej a obrannej politiky je naďalej podstatnou súčasťou úsilia EÚ v boji proti organizovanej trestnej činnosti s cieľom posilniť stabilitu a chrániť európske bezpečnostné záujmy. Vysoký predstaviteľ EÚ/podpredseda Komisie s podporou Európskej služby pre vonkajšiu činnosť bude naďalej zohrávať kľúčovú úlohu pri posilňovaní strategickej a operačnej spolupráce s tretími krajinami a medzinárodnými organizáciami, pričom bude plne využívať jej vonkajšie nástroje, ako sú dialógy na vysokej úrovni, sieť expertov na boj proti terorizmu/bezpečnostných expertov v delegáciách EÚ a prípadne misie a operácie v rámci spoločnej bezpečnostnej a obrannej politiky. Komisia bude spolu s Európskou službou pre vonkajšiu činnosť okrem toho naďalej uprednostňovať projekty budovania kapacít v tretích krajinách, najmä v susedstve a v krajinách zapojených do procesu rozširovania, s cieľom podporiť operačnú spoluprácu s členskými štátmi a agentúrami EÚ, ako aj poskytnúť partnerom nástroje, ktoré im umožnia odstrániť zložité zločinecké štruktúry s potenciálnym vplyvom na EÚ.

Ďalším kľúčovým aktérom z hľadiska medzinárodnej spolupráce v oblasti boja proti organizovanej trestnej činnosti je Interpol. V 18 databázach Interpolu sa nachádza viac než 100 miliónov záznamov v oblasti presadzovania práva vrátane záznamov o hľadaných páchateľoch, osobách podozrivých z terorizmu, odtlačkoch prstov, ukradnutých vozidlách, ukradnutých a stratených cestovných dokladoch, zbraniach a palných zbraniach. Vďaka týmto databázam môžu orgány presadzovania práva a justičné orgány zisťovať prepojenia, čím sa zjednodušujú vyšetrovania nadnárodnej organizovanej trestnej činnosti. Popri tejto stratégii Komisia prijíma odporúčanie Rade na začatie rokovaní s Interpolom o dohode o spolupráci medzi EÚ a Interpolom v záujme zlepšenia spolupráce a riešenia operačných potrieb.

Hlavným medzinárodným nástrojom, ktorý umožňuje spoluprácu a vzájomnú právnu pomoc v rámci vyšetrovaní organizovanej trestnej činnosti, je Dohovor Organizácie Spojených národov proti nadnárodnému organizovanému zločinu (UNTOC), pričom EÚ aj členské štáty sú jeho zmluvnými stranami. V roku 2021 Komisia aktualizuje vyhlásenie o právomoci s cieľom zosúladiť ho so zmenami v Lisabonskej zmluve a zabezpečiť, aby mohla Európska prokuratúra (EPPO) využívať pravidlá UNTOC týkajúce sa medzinárodnej vzájomnej právnej pomoci s cieľom spolupracovať s orgánmi tretích krajín. Komisia okrem toho preskúma možnosť upovedomenia Európskej prokuratúry, ktorá je zodpovedným orgánom v kontexte existujúcich dohôd o spolupráci s tretími krajinami na úrovni Únie, a v prípade potreby zváži začatie rokovaní s vybranými prioritnými tretími krajinami. Ako sa uvádza v Kjótskom vyhlásení, ktoré bolo prijaté na 14. kongrese OSN o predchádzaní trestnej činnosti a trestnej justícii, Únia a členské štáty sú plne odhodlané posilňovať medzinárodný rámec na podporu právneho štátu, predchádzania trestnej činnosti a trestnej justície, a to aj prostredníctvom aktívneho zapájania sa do prebiehajúcich procesov zameraných na preskúmanie vykonávania dohovoru UNTOC a Dohovoru Organizácie Spojených národov proti korupcii (UNCAC).

Kľúčové činnosti: Komisia: ·navrhne posilnenie Prümského rámca (4. štvrťrok 2021), ·navrhne vypracovanie kódexu policajnej spolupráce EÚ (4. štvrťrok 2021), ·navrhne revíziu smernice o vopred poskytovaných informáciách o cestujúcich (1. štvrťrok 2022), ·zriadi platformu na spoluprácu spoločných vyšetrovacích tímov (4. štvrťrok 2021), ·bude pracovať so všetkými príslušnými zainteresovanými stranami na zefektívnení, rozšírení a modernizácii Európskej multidisciplinárnej platformy proti hrozbám trestnej činnosti (EMPACT) a zabezpečí jej postavenie hlavného nástroja EÚ na boj proti organizovanej a závažnej medzinárodnej trestnej činnosti prostredníctvom súboru opatrení a legislatívneho návrhu (2023), ·výrazne posilní financovanie platformy EMPACT na obdobie rokov 2021 – 2027 prostredníctvom Fondu pre vnútornú bezpečnosť, ·začne rokovať o dohodách týkajúcich sa spolupráce medzi Eurojustom a tretími krajinami, ·zintenzívni rokovania o spolupráci medzi Europolom a tretími krajinami, ·spoločne s Európskou službou pre vonkajšiu činnosť posilní medzinárodnú spoluprácu s tretími krajinami a medzinárodnými organizáciami. Európsky parlament a Rada sa vyzývajú, aby: ·pokročili v legislatívnych rokovaniach o revízii nariadenia o Europole vrátane zmien nariadenia o Schengenskom informačnom systéme s cieľom dosiahnuť rýchlu dohodu. Rada sa vyzýva, aby: ·prijala odporúčanie začať rokovania s Interpolom o dohode o spolupráci medzi EÚ a Interpolom.

2.Účinné vyšetrovanie: narúšanie štruktúr organizovanej trestnej činnosti a boj proti trestnej činnosti s vysokou prioritou